b'\n_START_ARTICLE_\nKankiasetinlaite\n_START_SECTION_\nK\xc3\xa4ytt\xc3\xb6tarkoitus\n_START_PARAGRAPH_\nKankiasetinlaitteilla asetetaan junille niiden tarvitsemat kulkutiet k\xc3\xa4\xc3\xa4nt\xc3\xa4m\xc3\xa4ll\xc3\xa4 vaihteet oikeisiin asentoihin ja asettamalla mekaanisiin opastimiin ajon sallivat opasteet._NEWLINE_Kanget on v\xc3\xa4rj\xc3\xa4tty k\xc3\xa4ytt\xc3\xb6tarkoituksensa mukaisesti. Suomessa sinisill\xc3\xa4 kangilla k\xc3\xa4\xc3\xa4nnet\xc3\xa4\xc3\xa4n vaihteita, ja vihreill\xc3\xa4 kangilla kytket\xc3\xa4\xc3\xa4n ja vapautetaan vaihteen mekaaninen lukitus. Punaisilla kangilla asetetaan siipiopastimiin ajon salliva opaste. Punaiset kanget poistuivat k\xc3\xa4yt\xc3\xb6st\xc3\xa4 sit\xc3\xa4 mukaa, kun s\xc3\xa4hk\xc3\xb6iset valo-opastimet korvasivat mekaanisia siipiopastimia._NEWLINE_Yleens\xc3\xa4 kankiasetinlaitteita on k\xc3\xa4ytetty sellaisilla liikennepaikoilla tai ratapihan osilla, joilla on ollut suuri m\xc3\xa4\xc3\xa4r\xc3\xa4 sellaisia vaihteita, jotka on liikennem\xc3\xa4\xc3\xa4rien vuoksi ollut tarpeen rajoittaa keskitetysti yhden henkil\xc3\xb6n k\xc3\xa4ytett\xc3\xa4viksi. T\xc3\xa4m\xc3\xa4n vuoksi kankiasetinlaitteet sijoitettiin yleens\xc3\xa4 ratapihan laidoille rakennettuihin torneihin, joista vaihdemiehell\xc3\xa4 oli hyv\xc3\xa4 n\xc3\xa4kyvyys kaikille raiteille. Yleens\xc3\xa4 kankiasetinlaitteet ovatkin olleet niin suuria, ett\xc3\xa4 ne ovat vaatineet oman rakennuksensa. Toisin kuin kampiasetinlaite, kankiasetinlaitepukki on k\xc3\xa4yt\xc3\xa4nn\xc3\xb6ss\xc3\xa4 sijoitettava sis\xc3\xa4tiloihin, sill\xc3\xa4 talvisin sen puhtaanapito on hankalaa.'